Broj: 711-I-857-P-49/19-07-11

Zagreb, 12. travnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavak 2., 4. i 5. Zakona o sprječavanju sukoba interesa („Narodne novine“ broj: 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev** **Dragice Ferjanić, tajnice Osnovne škole Side Košutić Radoboj**, za davanjem očitovanja Povjerenstva, na 46. sjednici, održanoj dana 12. travnja 2019.g., daje sljedeće:

**OČITOVANJE**

**Dužnosnik Stjepan Sirovec, zamjenik općinskog načelnika Općina Radoboj, može, sukladno članku 14. stavku 2. ZSSI-a, biti član Školskog odbora Osnovne škole Side Košutić Radoboj, budući je ista proglašena pravnom osobom od posebnog interesa za Krapinsko-zagorsku županiju te za Općinu Radoboj, ali bez prava na naknadu, osim prava na naknadu putnih i drugih opravdanih troškova.**

**………………… i …………….., članovi Općinskog vijeća Općine Radoboj, kao članovi predstavničkih tijela jedinica lokalne i područne (regionalne) samouprave nisu dužnosnici u smislu odredbi ZSSI-a te u odnosu na njih Povjerenstvo ne daje očitovanje.**

**U odnosu na predmetnu situaciju spora između Općine Radoboj i Osnovnu školu Side Košutić Radoboj, Povjerenstvo navodi kako je dužnosnik Stjepan Sirovec, kao član Školskog odbora Osnovne škole Side Košutić Radoboj, dužan voditi računa o interesima Škole, ali istovremeno i o interesima Krapinsko-zagorske županije, budući da je u Školski odbor imenovan upravo kao predstavnik navedene Županije kao osnivača Škole.**

Obrazloženje

 Dragica Ferjanić, tajnica Osnovne škole Side Košutić Radoboj podnijela je Povjerenstvu pismeno koje je u knjigama ulazne pošte Povjerenstva zaprimljeno pod poslovnim brojem 711-U-723-P-49/19-01-2, dana 8. veljače 2019.g., a povodom kojeg se vodi predmet broj P-49/19. Istog dana podnositeljica je dostavila i dopunu pismena, zaprimljenu pod brojem 711-U-735-P-49/19-02-2.

Podnositeljica u pismenima navodi kako su u Školskom odboru Osnovne škole Side Košutić Radoboj, između ostalih, i ………….., pročelnik Upravnog odjela za financije i proračun Krapinsko-zagorske županije, a koji je predsjednik Općinskog vijeća Općine Radoboj, zatim ……………………, članica Općinskog vijeća Općine Radoboj, te Stjepan Sirovec, zamjenik općinskog načelnika Općine Radoboj. U pismenima se dalje navodi kako su Općina Radoboj i Škola u sporu oko uknjižbe vlasništva na sportskoj dvorani i kako se članovi Školskog odbora koje je imenovao župan Koprivničko-križevačke županije protive angažiranju odvjetnika. Podnositeljica navodi kako navedeni članovi Školskog odbora ne zastupaju interese škole.

Člankom 3. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Stavkom 1. točkom 43. navedenog članka propisano je da su općinski načelnici i njihovi zamjenici dužnosnici u smislu navedenog Zakona. Stoga je i Stjepan Sirovec, kao zamjenik općinskog načelnika Općina Radoboj u mandatu 2013.-2017. te u aktualnom mandatu od 26. svibnja 2017.g. obvezan postupati sukladno odredbama navedenog Zakona.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe da li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva. Zahtjev u ovom predmetu nije podnesen od strane dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. Međutim, obzirom da se zahtjevom traži tumačenje u odnosu na dužnosnika u smislu ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, koje su odlukom nadležnog predstavničkog tijela proglašene ustanovama od posebnog državnog interesa ili od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju. Za članstvo u upravnim vijećima ustanova dužnosnik nema pravo na naknadu, osim prava na naknadu putnih i drugih opravdanih troškova. Popis pravnih osoba od posebnog državnog interesa utvrđuje Hrvatski sabor, na prijedlog Vlade Republike Hrvatske, dok Popis pravnih osoba od posebnog interesa za jedinicu lokalne, odnosno područne (regionalne) samouprave, utvrđuje predstavničko tijelo te jedinice.

Člankom 1. stavkom 2. Zakona o odgoju i obrazovanju u osnovnoj i srednjoj školi („Narodne novine“, broj 87/08, 86/09, 92/10, 105/10, 90/11, 5/12, 16/12, 86/12 i 126/12, 94/13, 152/14, 07/17, 68/18, dalje u tekstu ZOOOSŠ) propisano je da su osnovne i srednje škole javne ustanove.

Sukladno članku 90. ZOOOSŠ-a osnivač srednje škole može biti Republika Hrvatska, jedinica područne (regionalne) samouprave te druga pravna ili fizička osoba, a osnovne škole, pored navedenih, još i jedinica lokalne samouprave.

Člankom 118. stavkom 1. ZOOOSŠ-a propisano je da školom upravlja školski odbor. Time je školski odbor po svojoj ulozi u upravljanju školom kao ustanovom izjednačen s pojmom upravnog vijeća ustanova.

Uvidom u podatke Sudskog registra Trgovačkog suda u Zagrebu Povjerenstvo je utvrdilo da je pod matičnim brojem subjekta 080135200 upisana OSNOVNA ŠKOLA SIDE KOŠUTIĆ RADOBOJ, OIB: 66597814254, sa sjedištem u Radoboju (u daljnjem tekstu: OŠ Side Košutić). Pravni oblik navedenog subjekta je ustanova, a kao osnivač je upisana Krapinsko-zagorska županija.

Člankom 28. Statuta OŠ Side Košutić propisano je da Školom upravlja Školski odbor. Školski odbor ima sedam članova od kojih jednog bira i razrješuje radničko vijeće, a ako nije utemeljeno radničko vijeće imenuju ga i opozivaju radnici neposrednim i tajnim glasanjem, a od ostalih šest članova dva imenuje i razrješuje učiteljsko vijeće iz reda učitelja i stručnih suradnika, jednog vijeće roditelja iz reda roditelja koji nije radnik škole, a osnivač tri člana samostalno.

Uvidom u Registar ustanova i izvanproračunskih fondova koji vodi Povjerenstvo utvrđeno je da je Osnovna škola Side Košutić proglašena pravnom osobom od posebnog interesa za Krapinsko-zagorsku županiju Odlukom o utvrđivanju pravnih osoba od posebnog interesa za Krapinsko-zagorsku županiju od 8. srpnja 2011.g., objavljenom u Službenom glasniku Krapinsko-zagorske županije br. 15/11. i na snazi je od 3. kolovoza 2011.g., te pravnom osobom od posebnog interesa za Općinu Radoboj Odlukom o utvrđivanju popisa pravnih osoba od posebnog interesa za Općinu Radoboj od 15. svibnja 2015.g., objavljenoj u Službenom glasniku Krapinsko-zagorske županije br. 12/15. i na snazi od 9. lipnja 2015.g.

Na traženje Povjerenstva, Osnovna škola Side Košutić je dostavila očitovanje u kojem se navodi kako je Stjepan Sirovec član Školskog odbora od 6. travnja 2017.g. te da za rad u Školskom odboru ne prima naknadu. U prilogu očitovanja dostavljeno je i rješenje župana Krapinsko-zagorske županije, KLASA: 602-02/17-01/41, URBROJ: 2140/01-02-17-4 od 31. ožujka 2017.g., iz kojeg je razvidno kako je župan u Školski odbor OŠ Side Košutić imenovao ………………………. i dužnosnika Stjepana Sirovca, na mandat od četiri godine.

Slijedom navedenog, Povjerenstvo utvrđuje kako je povodom pismena podnositeljice utvrđeno kako je dužnosnik Stjepan Sirovec istovremeno uz obnašanje dužnosti zamjenika općinskog načelnika Općina Radoboj i član Školskog odbora Osnovne škole Side Košutić Radoboj. Budući je navedena Škola proglašena pravnom osobom od posebnog interesa za Krapinsko-zagorsku županiju i za Općinu Radoboj te s obzirom da dužnosnik za obavljanje navedene funkcije u Školskom odboru ne prima naknadu, navedene okolnosti ne upućuju na povredu članka 14. stavka 1. ZSSI-a te navedeni dužnosnik može istovremeno uz obnašanje javne dužnosti biti i član Školskog odbora.

U odnosu na …………………………………, Povjerenstvo je uvidom u internetske stranice Općine Radoboj utvrdilo kako su isti članovi Općinskog vijeća Općine Radoboj u aktualnom sazivu, odnosno u mandatnom razdoblju 2017. – 2021. Uvidom u Registar dužnosnika utvrđeno je kako iste osobe nisu dužnosnici u smislu odredbi ZSSI-a.

Odredbama članka 3. ZSSI-a propisano je kako članovi predstavničkih tijela jedinica lokalne i područne (regionalne) samouprave nisu dužnosnici u smislu navedenog Zakona pa se odredbe ZSSI-a na njih ne primjenjuju, niti njihovo postupanje suprotno odredbama ZSSI-a može predstavljati povod za postupak u kojem bi Povjerenstvo utvrđivalo postojanje povrede toga Zakona. Slijedom navedenog, u djelokrugu i nadležnosti Povjerenstva nije donošenje mišljenja ili drugog obvezujućeg akta u odnosu na gore navedene osobe.

Povjerenstvo međutim naglašava kako su obveze, zabrane i ograničenja, koja obvezuju obnašatelje javnih dužnosti predstavničkih tijela jedinica lokalne i područne (regionalne) samouprave propisane odredbama Zakona o lokalnim izborima („Narodne novine“, broj 144/12. i 121/16.) i Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13.,137/15. i 123/17.). Za tumačenje i nadzor nad provedbom odredaba navedenih zakona nadležno je Ministarstvo uprave.

Povjerenstvo pritom ističe kako članovi predstavničkih tijela jedinica lokalne i područne (regionalne) samouprave, a imajući u vidu da su izabrani od strane građana na izborima te uzimajući u obzir nadležnost toga tijela, nedvojbeno obnašaju javnu dužnost. Stoga, iako ih na to ne obvezuju izričite odredbe ZSSI-a, isti su dužni postupati sukladno etičkom načelu obnašanja dužnosti prema kojem se javna dužnost obnaša u javnom interesu te u obnašanju javne dužnosti privatni interes ne smiju staviti iznad javnog interesa.

U odnosu na predmetnu situaciju spora između Općine Radoboj i Osnovne škole Side Košutić Radoboj, Povjerenstvo navodi kako je dužnosnik Stjepan Sirovec, kao član Školskog odbora Osnovne škole Side Košutić Radoboj dužan voditi računa o interesima Škole, ali istovremeno i o interesima Krapinsko-zagorske županije, budući da je u Školski odbor imenovan upravo kao predstavnik navedene Županije kao osnivača Škole. Ukoliko ova dva javna interesa dođu u koliziju u svojoj primjeni o istom Povjerenstvo nije nadležno odlučivati i davati mišljenje.

Međutim, u slučaju da podnositeljica ima saznanja o postojanju nekog privatnog interesa, koji je ili bi mogao utjecati na dužnosnika Stjepana Sirovca ili bilo kojeg drugog dužnosnika koji bi bio imenovan u tijela Škole, na način da navedeni privatan interes stavi iznad javnih interesa koje je obvezan promicati i štititi ili bi takav privatan interes utjecao ili bi mogao utjecati na nepristranost dužnosnika, isto upućuje na moguću povredu odredbi ZSSI-a. U tom slučaju se podnositeljica poziva navedene okolnosti prijaviti Povjerenstvu.

Slijedom navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1.Podnositeljici, putem dostavljene e-mail adrese

2.Objava na internetskoj stranici Povjerenstva

3.Pismohrana